钦定古今图书集成/明伦汇编/氏族典/第024卷 > 冯瓒
## 钦定古今图书集成/明伦汇编/氏族典/第024卷 > 冯瓒

按《宋史冯瓒传》，“瓒字礼臣，齐州历城人。后唐授秘书
省校书郎，迁著作佐郎，出为诸城令，岁满授太子右
赞善大夫。汉初改监察御史。周广顺元年迁殿中侍
御史河阳判官，显德初迁刑部员外郎，充三司判官，
岁馀改祠部郎中，充集贤院直学士。宋初转兵部郎
中。瓒有吏材，太祖甚宠之，擢拜左谏议大夫，出知舒”
州。建隆四年春，徙知庐州。乾德三年，以本官充枢密
直学士、知梓州。赵普忌之，令所亲信密察其过，击登
闻鼓讼瓒，召归属吏，瓒具伏，乃削去名籍，流登州沙
门岛。开宝末，遇赦放还。太宗即位，授左赞善大夫。太
平兴国元年，掌左藏库。二年，复赐金紫。明年，判大理
寺，改度支判官，迁秘书少监，充职。四年，上亲征太原，
以瓒为随驾三司判官。凯旋，改大理卿兼判秘书省。
以足疾求解，除给事中致仕。五年，卒，年六十七。